CELEX: 52011PC0810
Language: sl
Date: 2011-11-30
Title: Predlog UREDBA EVROPSKEGA PARLAMENTA IN SVETA o pravilih za sodelovanje v okvirnem programu za raziskave in inovacije Obzorje 2020 ter razširjanje njegovih rezultatov (2014–2020)

|
			
		
		
		52011PC0810
		
			Predlog UREDBA EVROPSKEGA PARLAMENTA IN SVETA o pravilih za sodelovanje v okvirnem programu za raziskave in inovacije Obzorje 2020 ter razširjanje njegovih rezultatov (2014–2020) /* COM/2011/0810 konč. - 2011/0399 (COD) */
			
				
		
		
			
			   	OBRAZLOŽITVENI MEMORANDUM
1.           OZADJE PREDLOGA
Sklop predlogov za „Obzorje 2020“ v celoti podpira
strategijo Evropa 2020, ki je opredelila raziskave in inovacije kot najpomembnejše
dejavnosti za doseganje pametne, trajnostne in vključujoče rasti.
Sklop sestavljajo predlogi za Okvirni program „Obzorje 2020“, enotni sklop
Pravil za sodelovanje in razširjanje rezultatov, enotni Posebni program za
izvajanje programa „Obzorje 2020“ ter posebni predlog za dele programa Obzorje
2020, ki ustrezajo Pogodbi o ustanovitvi Evropske skupnosti za atomsko energijo
(v nadaljnjem besedilu: Euratom).
Temeljno načelo programa „Obzorje 2020“,
ki je bil oblikovan za podporo vodilni pobudi Evrope 2020 „Unija inovacij“[1], in ta pravila so namenjeni
sprejetju bistveno bolj strateškega pristopa k raziskavam in inovacijam. Vsi
instrumenti politik in ukrepi so oblikovani tako, da prispevajo k raziskavam in
inovacijam ter nadaljnjemu razvoju Evropskega raziskovalnega prostora, v
katerem je zagotovljen prost pretok znanja, raziskovalcev in tehnologije, ter
pospešujejo komercializacijo in razširjanje inovacij na enotnem trgu.
Predlagana pravila so bila pripravljena z dvojnim
namenom:
–              
za zagotovitev enotnega in dovolj prilagodljivega
regulativnega okvira, ki bo olajšal sodelovanje, ustvaril skladnejši nabor
instrumentov za raziskave in inovacije ter povečal znanstveni in
gospodarski učinek ob istočasnem preprečevanju podvajanja in
drobljenja; 
–              
za poenostavitev pogojev in postopkov z vidika
udeležencev, da se zagotovi čim bolj učinkovito izvajanje ob
upoštevanju potrebe po lahkem dostopu za vse udeležence.
Zaradi uveljavitve zgornjih načel in uskladitve
pravil z značilnostmi in cilji novega okvirnega programa so bile v pravila
za sodelovanje in razširjanje rezultatov uvedene naslednje nove značilnosti:
–              
pravila se bodo uporabljala za vse sestavne dele
programa „Obzorje 2020“, tudi za pobude v skladu s členoma 185 in 187
Pogodbe o delovanju Evropske unije, ukrepe, ki zdaj spadajo v področje
uporabe programa za konkurenčnost in inovacije, ter za dejavnosti Evropskega
inštituta za inovacije in tehnologijo (EIT). Potrebna prilagodljivost, ki jo
zahtevajo različne vrste ukrepov na področju raziskav in inovacij, je
zagotovljena z ustreznimi odstopanji in omogočanjem določitve
posebnih podrobnosti za sodelovanje v delovnih programih;
–              
pravila za sodelovanje v zvezi s finančnimi
sredstvi Unije temeljijo na spremenjeni Uredbi Evropskega parlamenta in Sveta o
finančnih pravilih, ki se uporabljajo za letni proračun Unije[2], ta uredba je poenostavila
način za izvajanje politik Unije in povečala njegovo
učinkovitost;
–              
finančne določbe v zvezi s finančnimi
sredstvi Unije v obliki donacij so bile prečiščene in poenostavljene.
Tako zdaj določajo enotno stopnjo financiranja glede na vrsto ukrepa,
financiranega v okviru programa „Obzorje 2020“, brez razlikovanja med
udeleženci. Predlagana je tudi večja uporaba pavšalnih zneskov, pavšalnih
stopenj in lestvic stroškov na enoto;
–              
za neposredne stroške ta pravila zagotavljajo
splošno sprejemanje običajnih računovodskih metod prejemnikov
donacij, ob upoštevanju najmanjšega možnega števila mejnih pogojev. Sporazum o
donaciji bo vseboval dodatne določbe o poenostavitvah, ki bodo
upravičencem omogočale pridobitev pravne varnosti v zvezi z
upravičenostjo stroškov, obračunanih za ukrepe v skladu s programom „Obzorje 2020“.
Navedene določbe o poenostavitvi bodo med drugim zajemale jasno
opredelitev zahtev za beleženje časa in objektivne reference v zvezi z
letnimi produktivnimi urami;
–              
izračun posrednih stroškov je temeljito
poenostavljen, povračilo predvideva pavšalno stopnjo na podlagi skupnih
neposrednih upravičenih stroškov udeležencev z možnostjo navedbe dejanskih
nastalih stroškov, ki je omejena na neprofitne pravne subjekte;
–              
pravila, ki se uporabljajo za nove oblike
financiranja, omogočajo večjo prilagodljivost, na primer pravila v
zvezi z nagradami, ki se bodo podeljevale za doseganje vnaprej določenih
ciljev, ali pravila v zvezi s predkomercialnim javnim naročanjem in naročanjem
inovativnih rešitev ali pravila v zvezi s finančnimi instrumenti; 
–              
ob upoštevanju dokazane učinkovitosti
Jamstvenega sklada za udeležence kot varnostnega mehanizma, ki je bil
vzpostavljen v okviru Sedmega okvirnega programa, se bo ta sklad obnovil za
celotno obdobje programa „Obzorje 2020“ z jasnejšimi pravili in možnostjo
širitve na pokrivanje tveganj, ki se prevzemajo v ukrepih iz Okvirnega programa
EURATOM;
–              
pravila v zvezi z intelektualno lastnino, izkoriščanjem
in razširjanjem rezultatov so bila oblikovana na podlagi splošno priznanih
določb Sedmega okvirnega programa z dodatnimi izboljšavami in pojasnili.
Poseben novi poudarek je namenjen javnemu dostopu do raziskovalnih publikacij,
zagotovljena je tudi priložnost za preskuse z javnim dostopom do drugih
rezultatov. Razširjeno področje uporabe in nove oblike financiranja ter
potreba po prilagodljivosti na tem področju pravil so upoštevana z
možnostjo določitve dodatnih ali posebnih določb, če so potrebne.
Predvidene so pravice dostopa za Evropsko unijo, na področju varnosti pa
tudi za države članice.
Poenostavilo in spodbujalo se bo tudi sodelovanje
pravnih subjektov in mednarodnih organizacij s sedežem v tretjih državah v
ukrepih iz programa „Obzorje 2020“ v skladu s cilji mednarodnega
sodelovanja, določenimi v Pogodbi, na podlagi vzajemnih koristi in
upoštevanja pogojev za sodelovanje subjektov iz Evropske unije v programih
tretjih držav.
V jasnem in stabilnem okviru bodo udeleženci lahko
deležni dodatne prilagodljivosti pri opredeljevanju najustreznejših notranjih
ureditev za izvajanje svojih ukrepov. To bi moralo spodbuditi in olajšati
sodelovanje vseh zainteresiranih strani s področja raziskav, vključno
z majhnimi raziskovalnimi enotami, zlasti malimi in srednje velikimi podjetji (v
nadaljnjem besedilu: MSP).
2.           REZULTATI POSVETOVANJ Z ZAINTERESIRANIMI
STRANMI IN OCENA UČINKA
Priprava predloga je v celoti upoštevala odzive na
široko javno posvetovanje, ki je temeljilo na zeleni knjigi „Spremeniti izzive
v priložnosti: na poti k skupnemu strateškemu okviru za financiranje raziskav
in inovacij v Uniji“, COM(2011)48. Stališča so izrazili Evropski svet,
države članice in številne zainteresirane strani iz industrije, univerz in
civilne družbe.
Opravljena posvetovanja so ugotovila naslednje
ovire:
–              
z vidika udeležencev je najpomembnejša ovira zapletenost
upravnih postopkov, skupaj z upravnim bremenom;
–              
udeleženci menijo tudi, da je uporaba
različnih sklopov pravil, ki se zahtevajo za posamezne raziskovalne in
inovacijske programe Unije, zelo nadležna, in pozivajo k večji skladnosti
pravil med instrumenti;
–              
zadnje vprašanje je potreba po uvedbi razmerja med
tveganjem in zaupanjem. Zdi se, da je zdaj preveč postopkov, zlasti v
zvezi s finančnim nadzorom, oblikovanih izključno za doseganje zelo majhnega
tveganja glede napak, kar pa ima za posledico nadzorne mehanizme, ki so zaznani
kot togi in pretirani.
Osnovna načela, ki jih določajo ta
pravila, so bila pregledana s formalno oceno učinka.
3.           PRAVNI ELEMENTI PREDLOGA

1.1.                
Pravna podlaga

Zakonodajni paket programa Obzorje 2020
vključuje dejavnosti s področja raziskav in inovacij na celostni
način, da se dosežejo cilji politike. 
Pravila za sodelovanje in razširjanje rezultatov bodo
temeljila na naslovih „Industrija“ ter „Raziskave, tehnološki razvoj in
vesolje“ Pogodbe o delovanju Evropske unije (členi 173, 183 in 188).

1.2.                
Načela subsidiarnosti in sorazmernosti

Paket Obzorje 2020 je bil oblikovan zaradi
povečanja dodane vrednosti in učinka EU na najvišjo možno mero in se osredotoča
na cilje in dejavnosti, ki jih države članice same ne morejo
učinkovito uresničevati. Pravila za sodelovanje in razširjanje
rezultatov so namenjena lažjemu izvajanju predloga programa Obzorje 2020,
zato se uporablja analiza subsidiarnosti, ki jo vsebujejo.
Načelo sorazmernosti je izpolnjeno, ker
predlagana poenostavitev in racionalizacija zagotavljata, da ukrepanje EU ne bo
preseglo najmanjšega obsega, potrebnega za doseganje ciljev glede zagotavljanja
izvajanja programa Obzorje 2020.
2011/0399 (COD)
Predlog
UREDBA EVROPSKEGA PARLAMENTA IN SVETA
o pravilih za sodelovanje v okvirnem programu
za raziskave in inovacije Obzorje 2020 ter razširjanje njegovih rezultatov
(2014–2020)
(Besedilo velja za EGP)
EVROPSKI PARLAMENT IN SVET EVROPSKE
UNIJE STA –
ob upoštevanju Pogodbe o delovanju Evropske
unije (PDEU) ter zlasti členov 173, 183 in drugega odstavka
člena 188 Pogodbe,
ob upoštevanju predloga Evropske komisije,
po posredovanju osnutka zakonodajnega akta
nacionalnim parlamentom,
ob upoštevanju mnenja Evropskega
ekonomsko–socialnega odbora[3]
,
ob upoštevanju mnenja Računskega sodišča[4],
v skladu z rednim zakonodajnim postopkom,
ob upoštevanju naslednjega:
(1)              
„Obzorje 2020 – okvirni program za raziskave
in inovacije (2014–2020)“ (v nadaljnjem besedilu: Obzorje 2020) je bil sprejet
z Uredbo [X] Evropskega parlamenta in Sveta z dne [X] o vzpostavitvi Okvirnega
programa za raziskave in inovacije Obzorje 2020[5].
Navedeno uredbo je treba dopolniti s pravili za sodelovanje in razširjanje
rezultatov.
(2)              
Program Obzorje 2020 je treba izvajati zato,
ker neposredno prispeva k ustvarjanju vodilnega položaja industrije, rasti in
zaposlovanju v Evropi in bi moral odražati strateško vizijo iz Sporočila
Komisije z dne 6. oktobra 2010 Evropskemu parlamentu, Svetu,
Evropskemu ekonomsko–socialnemu odboru in Odboru regij „Vodilna pobuda iz
strategije Evropa 2020 Unija inovacij“[6],
pri čemer namerava Komisija temeljito poenostaviti dostop za udeležence.
(3)              
Obzorje 2020 mora podpreti doseganje in
delovanje Evropskega raziskovalnega prostora, v katerem je zagotovljen prost
pretok raziskovalcev, znanstvenega znanja in tehnologije, s krepitvijo
sodelovanja med Unijo in državami članicami, predvsem z uporabo
usklajenega sklopa pravil.
(4)              
Pravila za sodelovanje in razširjanje rezultatov morajo
ustrezno odražati priporočila Evropskega parlamenta, kot so povzeta v
„Poročilu o poenostavitvi izvajanja raziskovalnih okvirnih programov“[7], in Sveta v zvezi s
poenostavitvijo upravnih in finančnih zahtev okvirnih raziskovalnih
programov. Pravila morajo zagotoviti nadaljevanje ukrepov za poenostavitev, ki
so se izvajali že v skladu s Sklepom št. 1982/2006/ES Evropskega
parlamenta in Sveta z dne 18. decembra 2006 o Sedmem okvirnem
programu Evropske skupnosti za raziskave, tehnološki razvoj in predstavitvene
dejavnosti (2007–2013)[8],
ter nadaljevati z zmanjševanjem upravnih bremen za udeležence in zapletenosti
finančnih določb, da se zmanjšajo finančne napake. Pravila
morajo tudi ustrezno obravnavati skrbi in priporočila raziskovalne
skupnosti, ki izhajajo iz razprave, začete s Sporočilom Komisije z
dne 29. aprila 2010 Evropskemu parlamentu, Svetu, Evropskemu
ekonomsko–socialnemu odboru in Odboru regij o „Poenostavitvi izvajanja
raziskovalnih okvirnih programov“[9],
ki mu je sledila zelena knjiga z dne 9. februarja 2011 „Spremeniti
izzive v priložnosti: na poti k skupnemu strateškemu okviru za financiranje
raziskav in inovacij v EU“[10].
(5)              
Da se zagotovi skladnost z drugimi programi, ki jih
financira Unija, je treba Obzorje 2020 izvajati v skladu z Uredbo (EU) št.
XX/XX Evropskega parlamenta in Sveta z dne […] o finančnih pravilih, ki se
uporabljajo za letni proračun Unije[11],
in delegirano Uredbo Komisije (EU) št.. X/X z dne […] o spremembi podrobnih
pravil za izvajanje finančne uredbe[12].
(6)              
Zagotoviti je treba celovit pristop z združitvijo dejavnosti,
ki jih obsegajo sedanji Sedmi okvirni program za raziskave, Okvirni program za
konkurenčnost in inovacije ter Evropski inštitut za inovacije in
tehnologijo (EIT), da se zagotovi lažje sodelovanje, ustvari skladnejši sklop
instrumentov ter poveča znanstveni in gospodarski učinek ob
istočasnem preprečevanju podvajanja in drobljenja. Zaradi zagotovitve
skladnega okvira je treba uporabljati skupna pravila, ki bi morala olajšati
sodelovanje v programih, financiranih s sredstvi Unije iz proračuna Obzorje 2020,
vključno s sodelovanjem v programih, ki jih upravljajo Evropski inštitut
za inovacije in tehnologijo, skupna podjetja ali katere koli druge strukture v
skladu s členom 187 Pogodbe o delovanju Evropske unije, ali
sodelovanje v programih, ki jih izvajajo države članice v skladu s
členom 185 Pogodbe o delovanju Evropske unije. Vendar pa je treba
zagotoviti prilagodljivost pri sprejemanju posebnih pravil, če je to
utemeljeno s posebnimi potrebami posameznih ukrepov in Komisija s tem soglaša.
(7)              
Ukrepi, ki spadajo v področje uporabe te
uredbe, morajo upoštevati temeljne pravice in načela, ki jih priznava
zlasti Listina Evropske unije o temeljnih pravicah. Takšni ukrepi morajo biti
skladni z vsemi pravnimi obveznostmi in etičnimi načeli, ki
vključujejo preprečevanje vseh vrst plagiatorstva. 
(8)              
V skladu s cilji mednarodnega sodelovanja,
določenimi v členih 180 in 186 Pogodbe o delovanju Evropske
unije, je treba spodbujati sodelovanje pravnih subjektov iz tretjih držav in
mednarodnih organizacij. Izvajanje teh pravil mora biti skladno z ukrepi, sprejetimi
v skladu s členoma 75 in 215 Pogodbe o delovanju Evropske unije, ter
mednarodnim pravom. Izvajanje teh pravil mora ustrezno upoštevati tudi pogoje
za sodelovanje subjektov Unije v programih tretjih držav.
(9)              
Ta pravila za sodelovanje in razširjanje rezultatov
morajo poskrbeti za skladen, celovit in pregleden okvir za zagotavljanje čim
bolj učinkovitega izvajanja ob upoštevanju potrebe po lahkem dostopu za
vse udeležence, predvsem za mala in srednje velika podjetja, na podlagi
poenostavljenih postopkov. Finančna pomoč Unije se lahko zagotavlja v
različnih oblikah.
(10)          
Obravnavanje zaupnih in tajnih podatkov je treba urejati
z vso ustrezno zakonodajo Unije, vključno z notranjimi pravili institucij,
na primer s Sklepom Komisije 2001/844/EC, ESPJ, Euratom, z dne 29. novembra 2001
o spremembah njenega Poslovnika[13],
ki vsebuje določbe o varovanju tajnih podatkov Evropske unije.
(11)          
Potrebno je določiti minimalne pogoje za
sodelovanje kot splošno pravilo in glede na posebnosti ukrepov v okviru
programa Obzorje 2020. Zlasti je treba določiti pravila glede števila
udeležencev in njihovega sedeža. Če v ukrepu ne sodeluje subjekt s sedežem
v državi članici, je treba upoštevati doseganje ciljev iz členov 173
in 179 Pogodbe o delovanju Evropske unije.
(12)          
Primerno je določiti pogoje za zagotovitev
finančnih sredstev Unije za udeležence ukrepov v okviru programa Obzorje 2020.
Zaradi zmanjšanja zapletenosti obstoječih pravil za financiranje in
povečanja prilagodljivosti pri izvajanju projektov je treba sprejeti
poenostavljen sistem povračila stroškov z večjo uporabo pavšalnih
zneskov, pavšalnih stopenj in lestvic stroškov na enoto. Zaradi poenostavitve
je treba uporabljati enotno stopnjo povračila za vsako vrsto ukrepa, brez
razlikovanja glede na vrsto udeležencev.
(13)          
Posebne izzive na področju raziskav in inovacij
je treba obravnavati z novimi oblikami financiranja, kot so nagrade,
predkomercialno naročanje in javno naročanje inovativnih rešitev, ki
zahtevajo posebna pravila.
(14)          
Za ohranitev enakih konkurenčnih pogojev za
vse dejavna podjetja na notranjem trgu, morajo biti sredstva, ki jih nudi
program Obzorje 2020, zasnovana v skladu s pravili o državni pomoči,
da se zagotovi učinkovitost javne porabe in preprečijo izkrivljanja
na trgu, kot so izrinjanje zasebnih sredstev, ustvarjanje neučinkovitih
struktur trga ali ohranjanje neučinkovitih podjetij.
(15)          
Finančne interese Unije je treba
zaščititi s sorazmernimi ukrepi v celotnem ciklu odhodkov.
(16)          
Pokazalo se je, da je Jamstveni sklad za
udeležence, vzpostavljen v skladu z Uredbo št. 1906/2006/ES
Evropskega parlamenta in Sveta z dne 18. decembra 2006 o
določitvi pravil za udeležbo podjetij, raziskovalnih središč in
univerz pri ukrepih v okviru Sedmega okvirnega programa in razširjanju
rezultatov raziskav (2007–2013)[14],
ki ga upravlja Komisija, pomemben varnostni mehanizem za blažitev tveganj,
povezanih z zneski, ki jih dolgujejo in jih niso povrnili udeleženci, ki ne
izpolnjujejo obveznosti. Zato je treba ustanoviti novi Jamstveni sklad za
udeležence (sklad). Da se zagotovi učinkovitejše upravljanje in boljše
pokrivanje tveganja udeležencev, mora sklad pokrivati ukrepe v okviru programa,
vzpostavljenega v skladu s Sklepom št. 1982/2006/ES, v okviru
programa, vzpostavljenega s Sklepom Sveta z dne 18. decembra 2006 o
Sedmem okvirnem programu Evropske skupnosti za atomsko energijo (Euratom) za
dejavnosti na področju jedrskih raziskav in usposabljanja (2007–2011)[15], v okviru programa,
vzpostavljenega s Sklepom Sveta […] z dne X 2011 o Okvirnem programu Evropske
skupnosti za atomsko energijo (2012–2013), ter ukrepe v skladu z Uredbo (EU)
št. XX/XX [Obzorje 2020] in Uredbo Sveta (Euratom) št. XX/XX o programu
raziskav in usposabljanja Evropske skupnosti za atomsko energijo (2014–2018),
ki dopolnjuje okvirni program Obzorje 2020 za raziskave in inovacije
[Euratom H2020][16].
Sklad ne pokriva programov, ki jih upravljajo subjekti, ki niso organi Unije. 
(17)          
Zaradi boljše preglednosti je treba objaviti imena
strokovnjakov, ki so pomagali Komisiji ali ustreznim organom financiranja pri
uporabi te uredbe. Kadar bi objava imena strokovnjaka ogrozila njegovo ali
njeno varnost ali integriteto ali neupravičeno posegla v njegovo ali njeno
zasebnost, morajo Komisija ali organi financiranja imeti možnost, da se
vzdržijo objave takšnih imen.
(18)          
Osebne podatke, ki se nanašajo na strokovnjake, je
treba obdelovati v skladu z Uredbo (ES) št. 45/2001 Evropskega
parlamenta in Sveta z dne 18. decembra 2000 o varstvu posameznikov
pri obdelavi osebnih podatkov v institucijah in organih Skupnosti in o prostem
pretoku takih podatkov[17].
(19)          
Določiti je treba pravila za urejanje
izkoriščanja in razširjanja rezultatov, ki zagotavljajo, da udeleženci te rezultate
po potrebi ščitijo, izkoriščajo in razširjajo, zlasti možnost
dodatnih pogojev izkoriščanja v evropskem strateškem interesu.
(20)          
Zaradi pravne varnosti in jasnosti je treba Uredbo
(ES) št. 1906/2006 razveljaviti –
SPREJELA NASLEDNJO UREDBO:
Naslov I
UVODNE DOLOČBE
Člen 1
Predmet urejanja in področje
uporabe
1.                      
Ta uredba določa posebna pravila za
sodelovanje v posrednih ukrepih iz člena X(X) Uredbe št. XX/XX Evropskega
parlamenta in Sveta [Obzorje 2020], vključno s sodelovanjem v posrednih
ukrepih, ki jih upravljajo organi financiranja v skladu s členom 9(2)
navedene uredbe.
Ta uredba določa tudi pravila, ki urejajo
razširjanje rezultatov.
2.                      
Ob upoštevanju posebnih pravil iz te uredbe se
uporabljajo ustrezna pravila iz Uredbe (EU) št. XX/2012 Evropskega
parlamenta in Sveta [finančna uredba] in Uredbe Komisije (EU) št. XX/2012
[njena delegirana uredba].
3.                      
Organ financiranja lahko določi pravila, ki
odstopajo od pravil iz te uredbe ali Uredbe (EU) št. XX/2012 [finančna
uredba], če je to določeno v temeljnem aktu, ali s soglasjem
Komisije, če to zahtevajo posebni operativni razlogi.
4.                      
Ta uredba se ne uporablja za neposredne ukrepe, ki
jih izvaja Skupno raziskovalno središče (JRC).
Člen 2
Opredelitev pojmov
1.                      
Za namene te uredbe se uporabljajo naslednje
opredelitve pojmov:
(1) „pravice dostopa“ pomenijo pravice
do uporabe rezultatov ali podlag pod pogoji, določenimi v skladu s to
uredbo;
(2) „pridruženi subjekt“ pomeni vsak
pravni subjekt, ki je pod neposrednim ali posrednim nadzorom udeleženca, ali
pod istim neposrednim ali posrednim nadzorom, kakor udeleženec, ali neposredno
ali posredno nadzoruje udeleženca;
(3) „pridružena država“ pomeni tretjo
državo, ki je podpisnica mednarodnega sporazuma z Unijo, kakor je opredeljen s
členom 7 Uredbe (EU) št. XX/XX [Obzorje 2020];
(4) „podlaga“ pomeni kakršne koli
podatke, znanje in/ali informacije kakršni koli oblike ali vrste in tudi vse
pravice, kot so pravice intelektualne lastnine, ki (i) jih imajo udeleženci
pred pristopom k ukrepu in (ii) so jih udeleženci opredelili v skladu s
členom 42;
(5) „temeljni akt“ pomeni pravni akt,
ki so ga sprejele institucije Unije v obliki uredbe, direktive ali sklepa v
smislu člena 288 Pogodbe o delovanju Evropske unije in zagotavlja
pravno podlago za ukrep;
(6) „usklajevalni in podporni ukrep“ pomeni ukrep, ki obsega predvsem spremljajoče ukrepe, kakor so
razširjanje rezultatov, ozaveščanje in komuniciranje, mreženje,
usklajevalne ali podporne storitve, politični dialogi ter vzajemne
učne naloge in študije, vključno s projektantskimi študijami za novo
infrastrukturo;
(7) „razširjanje“ pomeni javno
razkritje rezultatov s kakršnimi koli ustreznimi sredstvi (razen razkrivanja,
ki izhaja iz zaščite ali izkoriščanja rezultatov), vključno z
objavo v kakršnem koli mediju;
(8) „organ financiranja“ pomeni organ
ali urad, razen Komisije, kateremu je Komisija zaupala naloge v zvezi z
izvajanjem proračuna v skladu s členom 9(2) Uredbe (EU) št. XX/XX
[Obzorje 2020];
(9) „mednarodna evropska interesna
organizacija“ pomeni mednarodno organizacijo, v kateri večino
članov sestavljajo države članice ali pridružene države, njen glavni
cilj pa je spodbujanje znanstvenega in tehnološkega sodelovanja v Evropi;
(10) „pravni subjekt“ pomeni podjetja,
raziskovalna središča in univerze in vključuje katero koli
fizično osebo ali pravni subjekt, ustanovljen v skladu z nacionalnim
pravom, pravom Unije ali mednarodnim pravom, ki ima pravno osebnost in lahko v
svojem imenu uveljavlja pravice in ima obveznosti;
(11) „udeleženec“ pomeni vsak pravni
subjekt, ki izvaja ukrep ali del ukrepa v skladu z Uredbo (EU) št. XX/XX [Obzorje
2020] in ima do Unije ali drugega organa financiranja pravice in obveznosti v
skladu s pogoji iz te uredbe;
(12) „ukrep sofinanciranja programa“
pomeni ukrep, financiran z donacijo, katere glavni namen je dopolnjevati
posamezne razpise ali programe, ki jih financirajo subjekti, ki niso organi
Unije, in izvajati programe s področja raziskav in inovacij. 
(13) „predkomercialno naročanje“
pomeni naročanje raziskovalnih in razvojnih storitev, ki vključujejo
delitev tveganja in koristi pod tržnimi pogoji, ter naročanje
konkurenčnega razvoja v fazah, v katerih je raziskovalna in razvojna faza ločena
od uvajanja komercialnih količin končnih izdelkov;
(14) „javno naročanje inovativnih
rešitev“ pomeni naročanje, v katerem naročniki delujejo kot
stranka za uvajanje inovativnega blaga ali storitev, ki še niso na voljo v
serijski komercialni obliki, na trg, in lahko vključuje tudi preskušanje
skladnosti;
(15) „rezultati“ pomenijo vse podatke,
znanje in informacije katere koli oblike ali vrste, ustvarjene v ukrepu, ne
glede na to, ali se lahko zaščitijo ali ne, ter vse pripadajoče
pravice, vključno s pravicami intelektualne lastnine;
(16) „delovni program“ pomeni dokument,
ki ga je sprejela Komisija za izvajanje posebnega programa v skladu s
členom 5 Sklepa (EU) XX/XX Sveta [Posebni program H2020];
(17) „delovni načrt“ pomeni
dokument, ki je podoben delovnemu programu Komisije in so ga sprejeli organi
financiranja, ki jim je zaupano delno izvajanje programa Obzorje 2020, v
skladu s členom 9(2) Uredbe (EU) XX/XX [Obzorje 2020].
2.                      
Za namene iz točke (2) odstavka 1 lahko
nadzor poteka v kateri koli obliki, določeni v členu 7.
3.                      
Za namene te uredbe je subjekt, ki nima pravne
osebnosti v skladu z veljavno nacionalno zakonodajo, izenačen s pravnim
subjektom, če so izpolnjeni pogoji iz Uredbe (EU) št. XX/2012 [finančna
uredba].
4.                      
Za namene te uredbe se prejemniki donacij ne
štejejo za organe financiranja.
5.                      
Za namene točke (12) odstavka 1
lahko ukrepi vključujejo tudi dodatne dejavnosti mreženja in usklajevanje
med programi različnih državah. 
Člen 3
Zaupnost
Ob upoštevanju pogojev, določenih v
sporazumih, sklepih ali pogodbah o izvajanju, se vsi podatki, znanje in informacije,
ki se v okviru ukrepa sporočajo kot zaupni, obravnavajo kot zaupni ob
ustreznem upoštevanju vseh pravil v zvezi z varstvom tajnih podatkov.
Člen 4
Podatki, ki jih je treba zagotoviti
1.                      
Komisija brez poseganja v člen 3 zagotovi
institucijam in organom Unije, vsaki državi članici ali pridruženi državi
na njihovo zahtevo vse uporabne podatke, ki so ji na voljo o rezultatih
udeleženca, ki je prejel finančna sredstva Unije, če sta izpolnjena
oba naslednja pogoja:
(a)         
zadevni podatki ustrezajo javni politiki;
(b)         
udeleženci niso navedli upravičenih in
zadostnih razlogov za zadrževanje zadevnih podatkov.
Pri ukrepih v okviru dejavnosti „varnih družb“ v
posebnem cilju „Vključujoče, inovativne in varne družbe“ lahko
Komisija zagotovi institucijam in organom Unije ali nacionalnim organom držav
članic vse uporabne podatke, ki so ji na voljo o rezultatih udeleženca, ki
je prejel finančna sredstva Unije.
2.                      
Zagotavljanje podatkov v skladu z odstavkom 1
ne pomeni prenosa kakršnih koli pravic ali obveznosti Komisije ali udeležencev
na prejemnika podatkov. Prejemnik obravnava vse takšne podatke kot zaupne, razen
če postanejo javni ali jih javno objavijo udeleženci ali so bili Komisiji
sporočeni brez omejitev v zvezi z zaupnostjo. V zvezi s tajnimi podatki se
uporabljajo pravila Komisije o varnosti.
Naslov II
PRAVILA ZA SODELOVANJE
Poglavje I
SPLOŠNE DOLOČBE 
Člen 5
Oblike financiranja 
V skladu s členom 10
Uredbe (EU) XX/2012 [Obzorje 2020] lahko financiranje poteka v eni ali več
oblikah, določenih z Uredbo (EU) št. XX/2012 [finančna uredba],
zlasti v obliki donacij, nagrad, naročanja in finančnih instrumentov.

Člen 6
Pravni
subjekti, ki lahko sodelujejo v ukrepih
1.                      
V ukrepu lahko sodelujejo vsi pravni subjekti, ne
glede na sedež, in mednarodne organizacije, če so izpolnjeni pogoji iz te
uredbe in vsi pogoji, določeni v ustreznem delovnem programu ali delovnem
načrtu.
2.                      
Ustrezni delovni program lahko omeji sodelovanje v
programu Obzorje 2020 ali delih programa za pravne subjekte s sedežem v
tretjih državah, če meni, da pogoji za sodelovanje pravnih subjektov iz
držav članic v programih s področja raziskav in inovacij v tretji
državi vplivajo na interese Unije. 
3.                      
Ustrezni delovni program ali delovni načrt
lahko izključi subjekte, ki ne morejo zagotoviti zadovoljivih varnostnih
jamstev, vključno z jamstvi glede varnostnega preverjanja osebja, če
je to utemeljeno iz varnostnih razlogov. 
4.                      
Skupno raziskovalno središče lahko sodeluje v
ukrepih z enakimi pravicami in obveznostmi, kakor pravni subjekt s sedežem v
državi članici. 
Člen 7
Neodvisnost
1.                      
Šteje se, da sta pravna subjekta neodvisna drug od
drugega, če noben od njiju ni pod neposrednim ali posrednim nadzorom
drugega ali oba nista pod istim neposrednim ali posrednim nadzorom.
2.                      
Za namene iz odstavka 1 lahko nadzor obstaja zlasti
v kateri koli naslednji obliki:
(a)         
neposredni ali posredni delež več kot 50 %
nominalne vrednosti emisijskega osnovnega kapitala v zadevnem pravnem subjektu
ali večina glasovalnih pravic delničarjev ali družabnikov navedenega
subjekta;
(b)         
dejanski ali pravni neposredni ali posredni delež
pristojnosti odločanja v zadevnem pravnem subjektu.
3.                      
Vendar se naslednja odnosa med pravnimi subjekti
sama po sebi ne štejeta za nadzorni odnos:
(a)         
ista javna investicijska korporacija,
institucionalni investitor ali družba tveganega kapitala ima neposredni ali
posredni delež več kot 50 % nominalne vrednosti emisijskega osnovnega
kapitala ali večino glasovalnih pravic delničarjev ali družabnikov;
(b)         
zadevne pravne subjekte ima v lasti ali jih nadzira
ista javna organizacija.
Poglavje II
DONACIJE
ODDELEK I
POSTOPEK DODELITVE SREDSTEV
Člen 8
Pogoji za sodelovanje
1.                      
Uporabljajo se naslednji minimalni pogoji:
(a)         
v ukrepu sodelujejo vsaj trije pravni subjekti.
(b)         
vsak od treh pravnih subjektov ima sedež v državi
članici ali pridruženi državi;
(c)         
niti dva od treh pravnih subjektov ne smeta imeti
sedeža isti v državi članici ali pridruženi državi;
(d)         
vsi trije pravni subjekti so neodvisni drug od
drugega v smislu člena 7.
2.                      
Če je eden od udeležencev Skupno raziskovalno
središče ali mednarodna evropska interesna organizacija ali subjekt,
ustanovljen v skladu s pravom Unije, se za namene iz odstavka 1 šteje, da
ima ta udeleženec sedež v državi članici ali pridruženi državi, ki ni
država članica ali pridružena država, v kateri ima sedež drugi udeleženec
istega ukrepa. 
3.                      
Ne glede na odstavek 1 je za raziskovalne
ukrepe Evropskega raziskovalnega sveta (ERC) na novih področjih,
instrumenta za mala in srednje velika podjetja, ukrepe sofinanciranja programov
in za utemeljene primere, opredeljene v delovnem programu ali delovnem načrtu,
minimalni pogoj sodelovanje enega pravnega subjekta s sedežem v državi
članici ali pridruženi državi.
4.                      
Ne glede na odstavek 1 je minimalni pogoj za
usklajevalne in podporne ukrepe ter ukrepe usposabljanja in mobilnosti
sodelovanje enega pravnega subjekta.
5.                      
Delovni programi in delovni načrti lahko
določijo dodatne pogoje v skladu z zahtevami posebnih politik ali vrsto in
cilji ukrepa, med drugim tudi pogoje v zvezi s številom, vrsto in sedežem
udeležencev.
Člen 9
Upravičenost do financiranja
1.                      
Do finančnih sredstev Unije so upravičeni
naslednji udeleženci:
(a)         
vsak pravni subjekt s sedežem v državi članici
ali pridruženi državi ali ustanovljen v skladu s pravom Unije;
(b)         
vsaka mednarodna evropska interesna organizacija;
(c)         
vsak pravni subjekt s sedežem v tretji državi, ki je
opredeljena v delovnem programu.
2.                      
V primeru sodelovanja mednarodne organizacije ali
sodelovanja pravnega subjekta s sedežem v tretji državi, ki nista
upravičena do financiranja v skladu z odstavkom 1, se lahko finančna
sredstva Unije dodelijo, če je izpolnjen vsaj eden od naslednjih pogojev:
(a)         
Komisija ali drugi ustrezni organ financiranja
meni, da je sodelovanje bistveno za izvedbo ukrepa;
(b)         
takšno financiranje se zagotovi v skladu z
dvostranskim sporazumom o znanstvenem ali tehnološkem sodelovanju ali kakršnim
koli drugim dogovorom med Unijo in mednarodno organizacijo, za subjekte s
sedežem v tretjih državah pa z državo, v kateri je sedež subjekta.
Člen 10
Razpisi za zbiranje predlogov
Ne glede na druge primere, določene z
Uredbo (EU) št. XX/XX [finančna uredba] in Uredbo (EU) št. XX/2012
[delegirana uredba], se razpisi za zbiranje predlogov ne objavljajo za
usklajevalne in podporne ukrepe ter ukrepe sofinanciranja programa, ki jih
izvajajo pravni subjekti, opredeljeni v delovnih programih, če ukrep ne
spada v področje uporabe razpisa za zbiranje predlogov.
Člen 11
Skupni razpisi s tretjimi državami ali
mednarodnimi organizacijami
1.                      
Skupni razpisi za zbiranje predlogov s tretjimi
državami ali njihovimi znanstvenimi in tehnološkimi organizacijami ter agencijami
ali z mednarodnimi organizacijami se lahko objavijo za skupno financirane
ukrepe. Predlogi se ocenijo in izberejo na podlagi skupnih postopkov za
ocenjevanje in izbor, o katerih se je treba dogovoriti. Takšni postopki za
ocenjevanje in izbor morajo zagotavljati upoštevanje načel iz naslova VI
Uredbe XX/2012 [finančna uredba] in vključevati uravnoteženo skupino
neodvisnih strokovnjakov, ki jih imenuje vsaka stran.
2.                      
Pravni subjekti, ki prejmejo finančna sredstva
Unije, sklenejo z Unijo ali ustreznim organom financiranja sporazum o donaciji.
Ta sporazum o donaciji vključuje opis dela, ki ga morajo opraviti navedeni
udeleženci in sodelujoči pravni subjekti iz vključenih tretjih držav.

3.                      
Pravni subjekti, ki prejmejo finančna sredstva
Unije, sklenejo s sodelujočimi pravnimi subjekti, ki prejmejo
finančna sredstva iz ustreznih tretjih držav ali mednarodnih organizacij,
sporazum o koordinaciji. 
Člen 12
Predlogi
1.                      
Predlogi po potrebi obsegajo osnutek načrta za
izkoriščanje in razširjanje rezultatov.
2.                      
Vsak predlog za raziskave človeških izvornih
celic na ustrezen način vključuje podrobnosti o podeljevanju licenc
in o nadzornih ukrepih, ki jih bodo sprejeli pristojni organi držav
članic, ter podrobnosti o etičnih odobritvah, ki bodo zagotovljene.
Pri pridobivanju človeških izvornih celic veljajo za institucije,
organizacije in raziskovalce stroga pravila glede podeljevanja licenc in
nadzora v skladu s pravnim okvirom vključenih držav članic.
3.                      
Predlog, ki nasprotuje etičnim načelom
ali kateri koli veljavni zakonodaji ali ne izpolnjuje pogojev, določenih v
Sklepu (EU) št. XX/XX [posebni program], delovnem programu ali delovnem
načrtu ali razpisu za zbiranje predlogov, se lahko kadar koli
izključi iz postopkov ocenjevanja, izbora in dodelitve sredstev.
Člen 13
Etična presoja
Komisija sistematično opravlja
etične presoje za predloge, ki sprožajo etična vprašanja. Ta presoja
preveri spoštovanje etičnih načel in zakonodaje, za raziskavo, ki se
izvaja zunaj Unije, pa tudi, ali bi bila ista raziskava dovoljena v državi
članici.
Člen 14
Merila za izbor in dodelitev sredstev
1.                      
Predloženi predlogi se ocenjujejo na podlagi
naslednjih meril za dodelitev sredstev:
(a)          
odličnost,
(b)         
vpliv,
(c)          
kakovost in učinkovitost izvajanja.
2.                      
Za predloge raziskovalnih ukrepov Evropskega
raziskovalnega sveta na novih področjih se uporablja samo merilo
odličnosti.
3.                      
Delovni program ali delovni načrt določa
dodatne podrobnosti za uporabo meril za dodelitev sredstev, opredeljenih v
odstavku 1, ter navaja uteži in mejne vrednosti.
4.                      
Predlogi se razvrstijo v skladu z rezultati ocenjevanja.
Izbor se opravi na podlagi te razvrstitve. 
5.                      
Komisija ali ustrezni organ financiranja vnaprej
preveri finančno sposobnost koordinatorjev le, kadar znesek finančnih
sredstev Unije, ki se zahteva za ukrep, znaša 500 000 EUR ali več,
razen če na podlagi razpoložljivih podatkov obstajajo razlogi za dvom o
finančni sposobnosti koordinatorja ali drugih udeležencev. 
6.                      
Finančna sposobnost pravnih subjektov se ne
preverja, če za njihovo preživetje jamči država članica ali
pridružena država, ter za visokošolske in srednješolske izobraževalne ustanove.
Člen 15
Postopek pregleda ocenjevanja
1.                      
Komisija ali ustrezni organ financiranja zagotovi
postopek pregleda ocenjevanja za prijavitelje, ki menijo, da ocenjevanje
njihovega predloga ni bilo opravljeno v skladu s postopki iz teh pravil,
ustreznega delovnega programa ali delovnega načrta in razpisa za zbiranje
predlogov.
2.                      
Zahtevek za pregled se nanaša na določen
predlog in ga predloži koordinator predloga v 30 dneh od datuma, ko ga Komisija
ali ustrezni organ financiranja obvesti o rezultatih ocenjevanja.
3.                      
Za preučitev tega zahtevka je odgovorna
Komisija ali ustrezni organ financiranja. Preučitev obsega le postopkovne
vidike ocenjevanja in ne prednosti predloga.
4.                      
Odbor za pregled ocenjevanja, ki ga sestavlja osebje
Komisije ali osebje ustreznega organa financiranja, pripravi mnenje o
postopkovnih vidikih procesa ocenjevanja. Odboru predseduje uslužbenec Komisije
ali ustreznega organa financiranja iz oddelka, ki ni odgovoren za razpis za
zbiranje predlogov. Odbor lahko predlaga enega od naslednjih postopkov:
(a)         
ponovno ocenjevanje predloga ali
(b)         
potrditev prvotnega mnenja.
5.                      
Na podlagi tega priporočila Komisija ali
ustrezni organ financiranja sprejme sklep in o njem obvesti koordinatorja
predloga.
6.                      
Postopek pregleda ne zadrži postopka izbire
predlogov, na katere se zahtevek za pregled ne nanaša.
7.                      
Postopek pregleda ne zadrži morebitnih drugih
ukrepov, ki jih lahko sprejme udeleženec v skladu z zakonodajo Unije.
Člen 16
Sporazum o donaciji
1.                      
Komisija ali ustrezni organ financiranja sklene z
udeleženci sporazum o donaciji. 
2.                      
Sporazum o donaciji določa pravice in
obveznosti udeležencev, Komisije ali ustreznih organov financiranja. Določa
tudi pravice in obveznosti pravnih subjektov, ki postanejo udeleženci med
izvajanjem ukrepa.
3.                      
Sporazum o donaciji lahko poleg pravice in
obveznosti, določenih v tej uredbi, določi tudi pravice in obveznosti
udeležencev v zvezi s pravicami dostopa, izkoriščanja in razširjanja
rezultatov. 
4.                      
Sporazum o donaciji po potrebi odraža splošna
načela iz Priporočila Komisije o Evropski listini za raziskovalce in o
Kodeksu ravnanja pri zaposlovanju raziskovalcev[18].
5.                      
Sporazum o donaciji po potrebi vsebuje
določbe, ki zagotavljajo spoštovanje etičnih načel,
vključno z vzpostavitvijo neodvisnega odbora za etiko in pravico Komisije,
da opravi etično presojo.
6.                      
Posebne donacije za ukrepe lahko oblikujejo del
okvirnega partnerstva v skladu z določbami Uredbe (EU) št. XX/2012
[finančna uredba] in Uredbe (EU) št. [delegirana uredba].
Člen 17
Sklepi o donaciji
Namesto sklenitve sporazumov lahko Komisija v
skladu s členom X Uredbe XX/2012 [finančna uredba] ali ustrezni organ
financiranja po potrebi sprejme sklepe o donaciji. Za takšen primer se smiselno
uporabljajo odločbe iz te uredbe v zvezi s sporazumi o donacijah.
Člen 18
Varni elektronski sistem
Komisija ali ustrezni organ financiranja lahko
za komuniciranje z udeleženci vzpostavi varni elektronski sistem. Dokumenti,
predloženi prek tega sistema, tudi sporazumi o donaciji, se štejejo za
originalne dokumente, če se uporabita uporabniško ime in geslo
predstavnika udeleženca. Takšno uporabniško ime pomeni podpis zadevnega
dokumenta.
ODDELEK II
IZVAJANJE
Člen 19
Izvajanje ukrepa
1.                      
Udeleženci izvajajo ukrep v skladu s pogoji in
obveznostmi iz te uredbe, Uredbe (EU) št. XX/2012 [finančna uredba], Uredbe
(EU) št. [delegirana uredba], Sklepa (EU) št. XX/XX [posebni program],
delovnega programa ali delovnega načrta, razpisa za zbiranje predlogov in
sporazuma o donaciji. 
2.                      
Udeleženci ne prevzemajo obveznosti, ki niso
združljive s sporazumom o donaciji. Če udeleženec ne izpolni svojih
obveznosti v zvezi s tehničnim izvajanjem ukrepa, morajo obveznosti izpolniti
drugi udeleženci brez dodatnih finančnih sredstev Unije, razen če jih
Komisija ali organ financiranja izrecno odveže navedene obveznosti.
Finančna odgovornost vsakega udeleženca je omejena na njegov lastni dolg
ob upoštevanju določb v zvezi s skladom. Udeleženci poskrbijo za
obveščanje Komisije ali organa financiranja o vsakem dogodku, ki bi lahko
vplival na izvajanje ukrepa ali interese Unije.
3.                      
Udeleženci izvajajo ukrep in v ta namen sprejmejo
vse potrebne in razumne ukrepe. Na voljo imajo ustrezna sredstva, ki jih
potrebujejo in kadar jih potrebujejo za izvajanje ukrepa. Če je potrebno
za izvajanje ukrepa, se lahko za izvedbo nekaterih elementov ukrepa obrnejo na tretje
osebe, vključno s podizvajalci, ali uporabijo sredstva, ki jih zagotovijo
tretje osebe kot prispevke v naravi v skladu s pogoji iz sporazuma o donaciji. Udeleženec
je za opravljeno delo še naprej izključno odgovoren Komisiji ali
ustreznemu organu financiranja in ostalim udeležencem.
4.                      
Izbira podizvajalcev za izvajanje nekaterih
elementov ukrepa je omejena na primere, navedene v sporazumu o donaciji.
5.                      
Tretje osebe, ki niso podizvajalci, lahko izvedejo
del dela udeleženca v okviru ukrepa, če sta tretja oseba in delo, ki ga bo
izvajala, opredeljena v sporazumu o donaciji.
Stroški, ki nastanejo pri teh tretjih osebah, se
lahko štejejo za upravičene, če tretja oseba izpolnjuje vse naslednje
pogoje:
(a)         
bi bila upravičena do financiranja, če bi
bila udeleženec;
(b)         
je pridruženi subjekt ali povezana z udeležencem v
okviru pravne strukture, ki obsega sodelovanje, ki ni omejeno na projekt;
(c)         
je opredeljena v sporazumu o donaciji; 
(d)         
upošteva pravila glede upravičenosti stroškov
in nadzora odhodkov, ki veljajo za udeleženca v skladu s sporazumom o donaciji.
6.                      
Tretje osebe lahko udeležencu za ukrep zagotovijo
tudi sredstva v obliki prispevkov v naravi. Stroški, ki nastanejo pri tretjih
osebah v zvezi z njihovimi prispevki v naravi, zagotovljenimi brezplačno,
so upravičeni do financiranja, če izpolnjujejo pogoje, določene
v sporazumu o donaciji.
7.                      
Ukrep lahko vključuje finančno podporo
tretjim osebam pod pogoji iz Uredbe (EU) št. XX/2012 [finančna uredba] in
Uredbe (EU) št. XX/2012 [delegirana uredba]. Zneski iz člena [127(2)(c)] Uredbe
(EU) XX/2012 [finančna uredba] se lahko presežejo, če je to potrebno
za doseganje ciljev ukrepa.
8.                      
Če ukrepe izvajajo udeleženci, ki so
naročniki v smislu direktiv 2004/17/ES[19], 2004/18/ES[20] in 2009/81/ES[21] Evropskega parlamenta in Sveta,
lahko ti ukrepi vključujejo ali imajo za cilj predvsem predkomercialno
naročanje in naročanje inovativnih rešitev, če je to predvideno
v delovnem programu ali delovnem načrtu in potrebno za njegovo izvajanje.
V tem primeru se za postopke naročanja, ki jih izvajajo udeleženci,
uporabljajo pravila iz člena 35(2) in člena 49(2) in (3).
9.                      
Udeleženci upoštevajo nacionalno zakonodajo,
predpise in etična pravila v državah, v katerih se bo ukrep izvajal. Po
potrebi udeleženci pred začetkom ukrepa zaprosijo za odobritev ustrezen
nacionalni ali lokalni odbor za etiko.
10.                  
Delo, ki vključuje živali, se izvaja v skladu
s členom 13 Pogodbe o delovanju Evropske unije in upošteva zahtevo
glede zamenjave, zmanjšanja in izboljšanja uporabe živali za znanstvene namene
v skladu z zakonodajo Unije in zlasti Direktivo 2010/63/EU Evropskega
parlamenta in Sveta[22].
Člen 20
Konzorcij
1.                      
Člani konzorcija, ki želijo sodelovati v
ukrepu, morajo imenovati enega od članov za koordinatorja, kar se opredeli
v sporazumu o donaciji.
2.                      
Člani konzorcija, ki sodelujejo v ukrepu,
sklenejo notranji sporazum (konzorcijsko pogodbo), razen v ustrezno utemeljenih
primerih, določenih v delovnem programu ali delovnem načrtu ali
razpisu za zbiranje predlogov.
3.                      
Konzorcij lahko predlaga vključitev dodatnega člana
ali odstranitev člana v skladu z ustreznimi določbami konzorcijske
pogodbe, če je taka sprememba v skladu s pogoji za sodelovanje, nima
negativnih učinkov na izvajanje ukrepa in ni v nasprotju z načelom
enake obravnave.
ODDELEK III
OBLIKE DONACIJ IN PRAVILA ZA FINANCIRANJE 
Člen 21
Oblike donacij
Donacija je lahko katere koli oblike,
določene v členu [116] Uredbe (EU) št. XX/2012 [finančna
uredba].
Člen 22
Financiranje ukrepa
1.                      
Financiranje ukrepa ne sme biti višje od skupnih
upravičenih stroškov ukrepa, zmanjšanih za prihodke.
2.                      
Za prihodke ukrepa se štejejo:
(a)         
sredstva, ki jih udeležencem zagotovijo tretje
osebe s finančnimi transferji ali brezplačnimi prispevki v naravi,
če jih je tretja oseba prispevala posebej za uporabo v ukrepu;
(b)         
prihodki, ustvarjeni z ukrepom, razen prihodka,
ustvarjenega z izkoriščanjem rezultatov ukrepa; 
(c)         
prihodki, ustvarjeni s prodajo sredstev, kupljenih
na podlagi sporazuma o donaciji, do višine stroškov, ki jih je udeleženec
prvotno zaračunal ukrepu.
3.                      
Za vse dejavnosti, financirane v ukrepu, se
uporablja enotna stopnja povračila upravičenih stroškov. Najvišja
stopnja se določi v delovnem programu ali delovnem načrtu.
4.                      
Donacija Obzorje 2020 lahko znaša 100 %
skupnih upravičenih stroškov brez poseganja v načelo sofinanciranja. 
5.                      
Donacija Obzorje 2020 se omeji na največ 70 %
skupnih upravičenih stroškov za:
(a)         
ukrepe, ki obsegajo predvsem dejavnosti, kot so
izdelava prototipov, testiranje, prikazovanje, eksperimentalni razvoj, poskusno
izvajanje, replikacija trga;
(b)         
ukrepe sofinanciranja programa.
6.                      
Stopnje povračil iz tega člena se
uporabljajo tudi, če je za celotni ukrep ali del ukrepa določeno
financiranje na podlagi pavšalne stopnje, lestvice stroškov na enoto ali
pavšalnega zneska.
Člen 23
Upravičenost stroškov
1.                      
Pogoji za upravičenost stroškov so opredeljeni
v členu X Uredbe (EU) št. xx [finančna uredba/delegirana uredba].
Stroški tretje osebe, ki nastanejo v okviru ukrepa, so lahko upravičeni na
podlagi določb te uredbe in sporazuma o donaciji. 
2.                      
Neupravičeni stroški so stroški, ki ne
izpolnjujejo zgornjih pogojev, zlasti rezervacije za morebitne prihodnje izgube
ali stroške, tečajne izgube, stroški v zvezi z donosom od kapitala, stroški,
povrnjeni za drugi ukrep ali program Unije, dolgovi in stroški dolžniške obveznosti
ter prekomerni ali nepremišljeni izdatki.
Člen 24
Posredni stroški
1.                      
Posredni upravičeni stroški se določijo z
uporabo pavšalne stopnje 20 % skupnih neposrednih upravičenih
stroškov, razen neposrednih upravičenih stroškov za podizvajalce in
stroškov sredstev, ki so jih zagotovile tretje osebe in se ne uporabljajo v
prostorih upravičenca, ter finančne podpore tretjim osebam.
2.                      
Ne glede na odstavek 1 se lahko posredni
stroški prijavijo v obliki pavšalnega zneska ali lestvice stroškov na enoto,
če je to določeno v delovnem programu ali delovnem načrtu. 
Člen 25
Letne produktivne ure
1.                      
Upravičeni stroški osebja krijejo samo
dejansko opravljene ure oseb, ki neposredno opravljajo delo v okviru ukrepa.
Dokazila v zvezi z dejansko opravljenimi urami zagotovi udeleženec,
običajno na podlagi sistema beleženja delovnega časa.
2.                      
Za osebe, ki delajo izključno za ukrep,
beleženje časa ni potrebno. V takšnih primerih udeleženec podpiše izjavo,
s katero potrjuje, da je zadevna oseba delala izključno za ukrep.
3.                      
Sporazum o donaciji vsebuje minimalne zahteve glede
sistemov za beleženje delovnega časa ter števila letnih produktivnih ur,
ki se uporabi za izračun urnih postavk osebja.
Člen 26
Stroški osebja za lastnike malih in
srednje velikih podjetij ter fizičnih oseb brez plače
Lastniki malih in srednje velikih podjetij, ki
ne prejemajo plače, in druge fizične osebe, ki ne prejemajo
plače, lahko obračunajo stroške osebja na podlagi lestvice stroškov
na enoto.
Člen 27
Lestvica
na enoto stroškov
1.                      
V skladu s členom X Uredbe (EU) št. XX/XX [finančna
uredba] lahko Komisija določi metode za opredelitev lestvic stroškov na
enoto na podlagi:
(a)         
statističnih podatkov ali podobnih objektivnih
sredstev, 
(b)         
preverljivih preteklih podatkov udeleženca. 
2.                      
Neposredni upravičeni stroški osebja se lahko
financirajo na podlagi lestvice stroškov na enoto v skladu z običajnimi
računovodskimi metodami udeleženca, če izpolnjujejo vsa naslednja
merila:
(a)         
izračunani so na podlagi skupnih dejanskih
stroškov osebja, evidentiranih v splošnem računovodstvu udeleženca, ki se
lahko prilagodijo na podlagi izračunanih ali ocenjenih elementov v skladu
s pogoji, ki jih določi Komisija;
(b)         
izpolnjujejo določbe iz člena 23;
(c)         
zagotavljajo izpolnjevanje zahteve glede
neprofitnosti in preprečevanja dvojnega financiranja stroškov;
(d)         
so izračunani z ustreznim upoštevanjem
določb o produktivnih urah iz člena 25.
Člen 28
Potrdilo o računovodskih izkazih
Potrdilo o računovodskih izkazih obsega
celotni znesek donacije, ki ga je zahteval udeleženec v skladu z obliko
povračila dejanskih stroškov in v skladu z obliko lestvice stroškov na
enoto iz člena 27(2). Potrdilo se predloži le, kadar donacija v
času zahtevka za plačilo preostanka znaša 325 000 EUR ali
več.
Člen 29
Potrdila o metodi
1.                      
Udeleženci, ki izračunavajo in zahtevajo
neposredne stroške osebja na podlagi lestvice stroškov na enoto, lahko Komisiji
predložijo potrdilo o metodi izračuna. Ta metoda izpolnjuje pogoje iz
člena 27 (2) in zahteve iz sporazuma o donaciji.
2.                      
Če Komisija sprejme potrdilo o metodi, to potrdilo
velja za vse ukrepe, financirane v skladu z Uredbo (EU) št. XX/XX [Obzorje
2020], in udeleženec izračunava in zahteva stroške na podlagi te metode.
Člen 30
Revizorji, ki potrjujejo
1.                      
Potrdila o računovodskih izkazih in metodi iz
členov 28 in 29 izda neodvisni revizor, ki je usposobljen za
opravljanje obveznih revizijskih pregledov računovodskih dokumentov v
skladu z Direktivo 2006/43/ES Evropskega parlamenta in Sveta[23] ali podobnimi nacionalnimi
predpisi, ali pristojni in neodvisni javni uslužbenec, ki so mu nacionalni
organi določili pravno sposobnost za revidiranje udeleženca in ni bil
vključen v pripravo računovodskih izkazov.
2.                      
Revizor, ki predloži potrdilo o računovodskih
izkazih in metodi, na zahtevo Komisije, Računskega sodišča ali
Evropskega urada za boj proti goljufijam (OLAF) omogoči dostop do
dokazilnih listin in delovnih dokumentov o reviziji, na podlagi katerih je bilo
izdano potrdilo o računovodskih izkazih.
Člen 31
Kumulativno financiranje
Ukrep, za katerega je bila dodeljena donacija
iz proračuna Unije, lahko sproži tudi dodelitev donacije na podlagi Uredbe
(EU) št. XX/XX [Obzorje 2020], če donaciji ne krijeta istih stroškovnih
postavk.
ODDELEK IV
JAMSTVA 
Člen 32
Jamstveni sklad za udeležence
1.                      
S tem se vzpostavlja Jamstveni sklad za udeležence
(v nadaljnjem besedilu: sklad), ki krije tveganja, povezana z neizterljivostjo
zneskov, dolžnih Uniji v okviru ukrepov, ki jih z donacijami financira Komisija
v skladu s Sklepom št. 1982/2006/ES in Komisija ali organi Komisije v okviru
programa „Obzorje 2020“ v skladu s pravili, določenimi v tej uredbi.
Sklad nadomesti in nasledi Jamstveni sklad za udeležence, vzpostavljen v skladu
z Uredbo (ES) št. 1906/2006.
2.                      
Sklad deluje v skladu s členom 33. Finančne
obresti, ki jih ustvari sklad, se pripišejo skladu in uporabijo izključno
za namene iz člena 33(3).
3.                      
Če obresti ne zadoščajo za kritje operacij
iz člena 33(3), sklad ne reagira in Komisija ali ustrezni organ
financiranja Unije izterja vsak dolžni znesek neposredno od upravičencev.
4.                      
V skladu z Uredbo (EU) št. XX/XX [finančna
uredba] se šteje, da je sklad zadostno jamstvo. Od udeležencev se ne sme
sprejeti ali jim naložiti nobenega dodatnega jamstva, razen v primeru iz
odstavka 3.
5.                      
Udeleženci ukrepov programa Obzorje 2020,
katerih tveganje krije sklad, prispevajo v sklad 5 % finančnih
sredstev, ki jih za ukrep zagotavlja Unija. Na koncu ukrepa se znesek,
prispevan skladu, prek koordinatorja vrne udeležencem.
Člen 33
Delovanje sklada
1.                      
Sklad upravlja Unija, zastopa jo Komisija, ki
deluje kot pooblaščenka udeležencev v skladu s pogoji, določenimi v
sporazumu o donaciji.
Komisija lahko upravlja sklad neposredno ali zaupa
finančno upravljanje sklada Evropski investicijski banki ali ustrezni
finančni ustanovi (depotni banki). Depotna banka upravlja sklad v skladu z
navodili Komisije.
2.                      
Prispevek udeležencev skladu se lahko poravna iz
prvega predfinanciranja in v imenu udeležencev vplača v sklad.
3.                      
Če udeleženec dolguje zneske Uniji, lahko
Komisija ne glede na kazni, ki se lahko naložijo udeležencu, ki ne izpolnjuje
obveznosti, sprejme enega od naslednjih ukrepov:
(a)         
prenese ali depotni banki odredi, naj dolgovani
znesek prenese neposredno iz sklada koordinatorju ukrepa. Navedeni prenos se
izvede potem, ko udeleženec, ki ne izpolnjuje obveznosti, prekine sodelovanje
ali odstopi od sodelovanja, če ukrep še poteka in če se ostali
udeleženci strinjajo, da ga bodo izvedli z enakimi cilji. Zneski, preneseni iz
sklada, se štejejo za finančna sredstva Unije,
(b)         
navedeni znesek izterja od sklada.
Komisija v korist sklada izda nalog za izterjavo
tega zneska od udeleženca. Komisija lahko v ta namen v skladu z Uredbo (EU) št. XX/XX
[finančna uredba] sprejme sklep o izterjavi.
4.                      
Izterjani zneski so prihodek, ki se v smislu člena X
Uredbe (EU) št. XX/2012 [finančna uredba] dodeli skladu. Ko se
zaključi izvajanje vseh donacij, katerih tveganje krije sklad, Komisija
izterja vse neporavnane zneske in jih vključi v proračun Unije v
skladu s sklepi zakonodajnega organa.
Poglavje IV
NAGRADE, NAROČANJE IN FINANČNI INSTRUMENTI
Člen 34
Nagrade
Finančna sredstva Unije se lahko dodelijo
v obliki nagrad, določenih v naslovu VII Uredbe (EU) št. XX/XX
[finančna uredba].
Člen 35
Naročanje, predkomercialno
naročanje 
in javno naročanje inovativnih rešitev
1.                      
Vsako naročanje, ki ga izvaja Komisija v
svojem imenu ali skupaj z državami članicami, temelji na pravilih o javnem
naročanju, določenih v Uredbi (EU) št. xx/2012 [finančna
uredba] in Uredbi (EU) št. XX/XX [delegirana uredba].
2.                      
Finančna sredstva Unije se lahko dodelijo v
obliki predkomercialnega naročanja ali naročanja inovativnih rešitev,
ki ga izvede Komisija ali ustrezni organ financiranja v svojem imenu ali skupaj
z naročniki iz držav članic in pridruženih držav.
Postopki oddaje javnega naročila:
(a)         
upoštevajo načela preglednosti,
nediskriminacije, enakega obravnavanja, dobrega finančnega upravljanja,
sorazmernosti in pravila o konkurenci ter, če je to primerno, direktive 2004/17/ES,
2004/18/ES in 2009/81/ES, če Komisija deluje v svojem imenu, pa Uredbo
(EU) št. XX/2012 [finančna uredba]; 
(b)         
lahko določijo posebne pogoje, na primer kraj
izvajanja naročenih dejavnosti, ki je za predkomercialno naročanje omejen
na ozemlje držav članic in držav, povezanih s programom Obzorje 2020,
če je to ustrezno utemeljeno s cilji ukrepov; 
(c)         
lahko odobrijo oddajo več naročil v istem
postopku (več nabav);
(d)         
zagotovijo oddajo naročil ekonomsko
najugodnejšim ponudbam.
Člen 36
Finančni instrumenti
1.                      
Finančni instrumenti so lahko v kateri koli
obliki, navedeni v [naslovu VIII] Uredbe (EU) št. XX/XX [finančna uredba],
se uporabljajo v skladu s tem naslovom in se lahko kombinirajo z donacijami,
financiranimi iz proračuna Unije, tudi v okviru programa Obzorje 2020.
2.                      
V skladu s členom [18(2)] Uredbe (EU) št.
XX/XX [finančna uredba] se prihodki in vračila, ki jih ustvari
finančni instrument, vzpostavljen v skladu z Uredbo (EU) št. XX/XX [Obzorje 2020],
dodelijo navedenemu finančnemu instrumentu.
3.                      
Prihodki in vračila, ki jih je ustvaril sklad
za financiranje na osnovi delitve tveganja, vzpostavljen v skladu s Sklepom št. 1982/2006/ES
in zgodnja faza mehanizma za hitro rastoča in inovativna MSP (GIF1),
vzpostavljen v skladu Sklepom št. 1639/2006/ES Evropskega parlamenta in Sveta[24] se dodeli naslednikom finančnih
instrumentov v skladu z Uredbo (EU) št. XX/XX [Obzorje 2020].
Poglavje VII
STROKOVNJAKI
Člen 37
Imenovanje neodvisnih strokovnjakov
1.                      
Komisija in po potrebi organi financiranja lahko
imenujejo neodvisne strokovnjake za ocenjevanje predlogov ali svetovanje ali
pomoč pri:
(a)         
ocenjevanju predlogov,
(b)         
spremljanju izvajanja ukrepov, ki potekajo v skladu
z Uredbo (EU) št. XX/XX [Obzorje 2020] ter prejšnjimi programi za
raziskave in/ali inovacije;
(c)         
izvajanju politike ali programov Unije za raziskave
in inovacije, vključno s programom Obzorje 2020, ter pri doseganju in
delovanju Evropskega raziskovalnega prostora;
(d)         
ocenjevanju programov s področja raziskav in inovacij;
(e)         
oblikovanju politike Unije na področju
raziskav in inovacij, vključno s pripravo prihodnjih programov.
2.                      
Neodvisne strokovnjake izberejo na podlagi
veščin, izkušenj in znanja, ustreznega za izvajanje dodeljenih nalog.
Kadar morajo neodvisni strokovnjaki obravnavati tajne podatke, je pred
imenovanjem potrebno ustrezno varnostno preverjanje.
Neodvisne strokovnjake identificirajo in izbirajo
na podlagi razpisov za prošnje posameznikov in pozivov, naslovljenih na
ustrezne organizacije, kakor so nacionalne raziskovalne agencije, raziskovalne
institucije, organizacije za standardizacijo ali podjetja, da se vzpostavi
podatkovna zbirka kandidatov.
Po potrebi in v utemeljenih primerih lahko
Komisija ali ustrezni organ financiranja izbere katerega koli posameznika z
ustreznimi znanji in spretnostmi, ki ni v podatkovni zbirki.
Za zagotavljanje enakopravnosti spolov in
geografske raznolikosti se pri imenovanju neodvisnih strokovnjakov sprejmejo
ustrezni ukrepi.
Komisija ali ustrezni organ financiranja se pri
imenovanju neodvisnih strokovnjakov lahko za nasvet obrne na posvetovalne
organe. Komisija imenuje strokovnjake za ukrepe pionirskih raziskav ERS na
podlagi predloga znanstvenega sveta ERS.
3.                      
Komisija ali ustrezni organ financiranja s
sprejetjem vseh potrebnih ukrepov poskrbi, da se strokovnjak v zvezi z zadevo,
za katero je zaprošen za mnenje, ne srečuje z navzkrižjem interesov.
4.                      
Imenovanje strokovnjakov lahko poteka v obliki
okvirnega imenovanja, ki velja za celotno obdobje trajanja programa Obzorje 2020,
s posebno dodelitvijo nalog.
5.                      
Imena strokovnjakov, ki so imenovani kot
posamezniki in so Komisiji ali organom financiranja pomagali pri izvajanju
Uredbe (EU) št. XX/XX Obzorje 2020 in Sklepa (EU) št. XX/XX/EU
[posebni program], se vsaj enkrat letno objavijo na internetni strani Komisije
ali organa financiranja. Imena članov se zbirajo, obdelujejo in objavljajo
v skladu z Uredbo (ES) št. 45/2001.
Naslov III
PRAVILA ZA RAZŠIRJANJE REZULTATOV
Poglavje I
DONACIJE 
ODDELEK I
REZULTATI
Člen 38
Lastništvo rezultatov
1.                      
Rezultati so v lasti udeleženca, ki jih je dosegel.
2.                      
Če so udeleženci ukrepa rezultate dosegli
skupaj in njihovega posameznega deleža dela ni mogoče določiti, so navedeni
rezultati v skupni lasti. Skupni lastniki sklenejo sporazum o dodelitvi in
pogojih uveljavljanja tega skupnega lastništva v skladu z obveznostmi iz
sporazuma o donaciji.
Če v sporazumu o skupnem lastništvu ni
dogovorjeno drugače, je vsak skupni lastnik upravičen do podelitve
neizključnih licenc za izkoriščanje skupno doseženih rezultatov
tretjim osebam, brez pravice do podlicence, ob upoštevanju naslednjih pogojev:
(a)         
predhodnega obvestila drugim skupnim lastnikom;
(b)         
drugim skupnim lastnikom se zagotovi pošteno in
razumno nadomestilo.
3.                      
Če so zaposleni ali katera koli oseba, ki dela
za udeleženca, upravičeni zahtevati pravice do doseženih rezultatov,
zadevni udeleženec zagotovi možnost za uveljavljanje teh pravic na način,
ki je združljiv z njegovimi obveznostmi iz sporazuma o donaciji.
Člen 39
Zaščita rezultatov
1.                      
Če je možna komercialna ali industrijska
uporaba rezultatov, udeleženec, ki je lastnik teh rezultatov, preuči
možnosti za njihovo zaščito in jih, če je v danih okoliščinah to
mogoče in utemeljeno, ustrezno zaščiti za primerno obdobje in s
primerno teritorialno pokritostjo, pri čemer ustrezno upošteva svoje
zakonite interese in zakonite, zlasti komercialne interese drugih udeležencev
ukrepa.
2.                      
Če udeleženec, ki je prejel finančna
sredstva Unije, ne namerava zaščititi rezultatov, ki jih je dosegel, iz
razlogov, ki ne vključujejo nezmožnosti po zakonodaji Unije ali nacionalni
zakonodaji ter pomanjkanja možnosti za komercialno izkoriščanje, in jih tudi
ne namerava zaradi zaščite prenesti na drugi pravni subjekt s sedežem v
državi članici ali pridruženi državi, pred začetkom vsakega
razširjanja teh rezultatov obvesti Komisijo ali organ financiranja. Komisija v
imenu Unije ali organ financiranja lahko prevzame lastništvo teh rezultatov in
sprejme potrebne ukrepe za ustrezno zaščito rezultatov.
Udeleženec lahko odreče soglasje le, če
dokaže, da bi njegovi zakoniti interesi utrpeli veliko škodo. Razširjanje teh
rezultatov ne sme potekati, dokler Komisija ali organ financiranja ne sprejme
sklepa ali se odloči, da bo prevzel lastništvo in je sprejel potrebne
ukrepe za zagotovitev zaščite. Sporazum o donaciji določi
časovne omejitve v zvezi s tem.
3.                      
Če namerava udeleženec, ki je prejel
finančna sredstva Unije, opustiti zaščito rezultatov ali ne namerava
podaljšati zaščite zaradi razlogov, ki ne vključujejo pomanjkanja
možnosti za komercialno izkoriščanje, obvesti Komisijo ali organ
financiranja, ki lahko s prevzemom lastništva zagotovi nadaljevanje ali
obnovitev zaščite. Udeleženec lahko odreče soglasje le, če
dokaže, da bi njegovi zakoniti interesi utrpeli veliko škodo. Sporazum o
donaciji določi časovne omejitve v zvezi s tem.
Člen 40
Izkoriščanje in razširjanje
rezultatov
1.                      
Vsak udeleženec, ki je prejel finančna
sredstva Unije, stori vse potrebno za izkoriščanje rezultatov, ki so v
njegovi lasti, v nadaljnjih raziskavah ali na komercialni način ali poskrbi,
predvsem s prenosom rezultatov in podeljevanjem licenc za rezultate v skladu s
členom 41, da jih v te namene izkorišča drugi pravni subjekt.
Dodatne obveznosti v zvezi z izkoriščanjem rezultatov
lahko določa sporazum o donaciji. Vse takšne dodatne obveznosti se navedejo
v delovnem programu ali delovnem načrtu.
2.                      
Vsak udeleženec ob upoštevanju vseh omejitev zaradi
zaščite intelektualne lastnine, pravil o varnosti ali zakonitih
komercialnih interesov čim prej na ustrezne načine razširja
rezultate, ki so v njegovi lasti. Sporazum o donaciji lahko določi
časovne omejitve v zvezi s tem. 
Dodatne obveznosti v zvezi z razširjanjem rezultatov
lahko določa sporazum o donaciji.
Za razširjanje rezultatov z raziskovalnimi
publikacijami se uporablja javni dostop v skladu s pogoji, določenimi v
sporazumu o donaciji. Sporazum o donaciji lahko v zvezi z razširjanjem drugih
rezultatov, vključno s podatki iz raziskav, določi pogoje, pod
katerimi se zagotovi javni dostop do takšnih rezultatov, zlasti za raziskovalne
ukrepe Evropskega raziskovalnega sveta na novih področjih ali na drugih
ustreznih področjih.
O vsakem razširjanju rezultatov je treba predhodno
obvestiti druge udeležence. Na podlagi obvestila lahko udeleženec nasprotuje,
če dokaže, da bi njegovi zakoniti interesi, povezani z njegovimi rezultati
ali podlagami, z nameravanim razširjanjem utrpeli veliko škodo. V takšnih
primerih razširjanje rezultatov ne sme potekati, razen če se sprejmejo
ustrezni ukrepi za zaščito teh zakonitih interesov. Sporazum o donaciji
lahko določi časovne omejitve v zvezi s tem.
3.                      
Vsak udeleženec poroča Komisiji ali organu
financiranja o svojih dejavnostih, povezanih z izkoriščanjem in
razširjanjem rezultatov. Za spremljanje in razširjanje rezultatov, kar izvede
Komisija ali organ financiranja, udeleženci zagotovijo vse uporabne podatke in
dokumente v skladu s pogoji, določenimi v sporazumu o donaciji.
4.                      
Vse vloge za patente, standarde, publikacije ali
vsako drugo razširjanje rezultatov, tudi v elektronski obliki, vključujejo
izjavo, ki lahko vsebuje tudi vizualna sredstva, da je ukrep prejel
finančno pomoč Unije. Pogoji za to izjavo se določijo v
sporazumu o donaciji.
Člen 41
Prenos rezultatov in podeljevanje
licenc zanje
1.                      
Kadar udeleženec prenese lastništvo rezultatov, prenese
na prevzemnika tudi svoje obveznosti iz sporazuma o donaciji, povezane z
navedenimi rezultati, pri čemer prevzemnika zaveže, da te obveznosti
prenese dalje pri vsakem naslednjem prenosu lastništva. 
Kadar imajo v primeru združitev ali pripojitev
drugi udeleženci še vedno pravico dostopa do rezultatov, ki jih je treba
prenesti, udeleženec, ki namerava prenesti rezultate, ne glede na obveznosti v
zvezi z zaupnostjo, ki izhajajo iz zakonodaje ali predpisov, predhodno obvesti
druge udeležence in jim zagotovi dovolj informacij o predvidenem novem lastniku
rezultatov, da jim omogoči analizirati učinek nameravanega prenosa na
možnost uveljavljanja njihovih pravic dostopa.
Na podlagi obvestila lahko udeleženec nasprotuje
prenosu lastništva le, če dokaže, da bi nameravani prenos škodil
uveljavljanju njegovih pravic dostopa. V takem primeru do prenosa ne sme priti,
dokler zadevni udeleženci ne dosežejo dogovora. Sporazum o donaciji
lahko določi časovne omejitve. 
Drugi udeleženci se lahko na podlagi predhodnega
pisnega sporazuma odrečejo pravici do predhodnega obvestila in
nasprotovanja, če gre za prenose lastništva od enega udeleženca na posebej
opredeljeno tretjo osebo.
2.                      
Če se lahko uveljavljajo vse pravice dostopa
do rezultatov in so izpolnjene vse dodatne obveznosti v zvezi z
izkoriščanjem, lahko udeleženec, ki je lastnik rezultatov, podeli licence
ali na drugačen način zagotovi pravico do izkoriščanja
rezultatov kateremu koli pravnemu subjektu, tudi na izključni podlagi.
3.                      
Komisija ali organ financiranja lahko v zvezi z
rezultati, ki so jih dosegli udeleženci, ki so prejeli finančna sredstva
Unije, nasprotuje prenosom lastništva ali podelitvam izključne licence
tretjim osebam s sedežem v tretji državi, ki se ni pridružila programu Obzorje 2020,
če meni, da podelitev ali prenos ni v skladu z interesi razvijanja
konkurenčnosti gospodarstva Unije, etičnimi načeli ali
varnostnimi vidiki.
V takem primeru do prenosa lastništva ali
podelitve izključne licence ne sme priti, dokler Komisija ali organ
financiranja ni prepričan, da bodo zagotovljeni ustrezni zaščitni
ukrepi.
Po potrebi lahko sporazum o donaciji določi,
da je treba Komisijo ali organ financiranja vnaprej obvestiti o vsakem takšnem
prenosu lastništva ali podelitvi izključne licence. Sporazum o donaciji
določi časovne omejitve.
ODDELEK 2
PRAVICE DOSTOPA DO PODLAG IN REZULTATOV
Člen 42
Podlage
Udeleženci na kakršen koli način
opredelijo podlage v pisnem sporazumu.
Člen 43
Načela pravice dostopa
1.                      
Vsaka zahteva za uveljavljanje pravic dostopa ali
vsaka opustitev pravic dostopa se pripravi v pisni obliki.
2.                      
Če se lastnik rezultatov ali podlag, do
katerih se zahteva dostop, ne dogovori drugače, pravice dostopa ne
vključujejo pravice do podlicence.
3.                      
Udeleženci istega ukrepa se pred pristopom k
sporazumu o donaciji medsebojno obvestijo o morebitnih pravnih omejitvah ali
omejitvi dovoljenja za dostop do svojih podlag. Vsak sporazum, ki ga udeleženec
pozneje sklene v zvezi s podlagami, zagotovi, da se lahko uveljavljajo vse
pravice dostopa.
4.                      
Za pravice dostopa so pošteni in razumni pogoji
lahko pogoji brez tantiem.
5.                      
Prekinitev sodelovanja udeleženca v ukrepu ne
vpliva na obveznost tega udeleženca, da dovoli dostop pod pogoji,
določenimi v sporazumu o donaciji. 
6.                      
Če udeleženec ne izpolnjuje svojih obveznosti
in tega ne odpravi, lahko konzorcijska pogodba določi, da takšen
udeleženec nima več pravice dostopa.
Člen 44
Pravice
dostopa za izvajanje
1.                      
Udeleženec ima pravice dostopa do rezultatov
drugega udeleženca v istem ukrepu, če potrebuje dostop za izvedbo svojega
dela v okviru ukrepa.
Takšen dostop se dovoli brez tantiem.
2.                      
Udeleženec ima pravice dostopa do podlag drugega
udeleženca v istem ukrepu, če potrebuje dostop za izvedbo svojega dela v
okviru ukrepa in ob upoštevanju vseh omejitev iz člena 43(3).
Takšen dostop se dovoli brez tantiem, če se
udeleženci pred pristopom k sporazumu o donaciji niso dogovorili drugače.
Člen 45
Pravice dostopa za izkoriščanje
1.                      
Udeleženec ima pravice dostopa do rezultatov
drugega udeleženca v istem ukrepu, če potrebuje dostop za
izkoriščanje rezultatov.
Na podlagi sporazuma se takšen dostop dovoli pod
poštenimi in razumnimi pogoji.
2.                      
Udeleženec ima pravice dostopa do podlag drugega
udeleženca v istem ukrepu, če potrebuje dostop za izkoriščanje
rezultatov in ob upoštevanju vseh omejitev ali meja iz člena 43(3). 
Na podlagi sporazuma se takšen dostop dovoli pod
poštenimi in razumnimi pogoji.
3.                      
Če konzorcijska pogodba ne določa
drugače, ima tudi pridruženi subjekt s sedežem v državi članici ali
pridruženi državi pravice dostopa do rezultatov ali podlag pod enakimi pogoji,
če je dostop potreben za izkoriščanje rezultatov, ki jih je dosegel
udeleženec, h kateremu je subjekt pridružen. 
4.                      
Zahteva za dostop v skladu z odstavki 1, 2 in
3 se lahko pripravi za eno leto po zaključku ukrepa. Udeleženci se lahko
dogovorijo o drugačni časovni omejitvi.
Člen 46
Pravice dostopa za Unijo in države
članice
1.                      
Institucije in organi Unije lahko imajo zaradi
razvijanja, izvajanja in spremljanja politik ali programov Unije pravice
dostopa do rezultatov udeleženca, ki je prejel finančna sredstva Unije.
Takšne pravice dostopa so omejene na nekomercialno in nekonkurenčno
uporabo.
Takšen dostop se dovoli brez tantiem.
2.                      
V zvezi z ukrepi v dejavnosti „varne družbe“ v
okviru posebnega cilja „Vključujoče, inovativne in varne družbe“
imajo institucije in organi Unije ter nacionalni organi držav članic za
razvijanje, izvajanje in spremljanje svojih politik ali programov na tem
področju pravice dostopa do rezultatov udeleženca, ki je prejel
finančna sredstva Unije. Ne glede na člen 43(2) takšne pravice
dostopa obsegajo pravico za izdajo dovoljenja za uporabo rezultatov tretjim
osebam pri javnem naročanju v primeru razvoja sposobnosti na
področjih z zelo omejeno velikostjo trga in tveganjem v zvezi z neuspehom
na trgu ter na področjih, kjer prevladujejo javni interesi.
Takšen dostop se dovoli brez tantiem, razen za
uporabo pri javnem naročanju, kjer se dostop dovoli na podlagi poštenih in
razumnih pogojev, o katerih se je treba dogovoriti. Finančna sredstva
Unije, prejeta za doseganje rezultatov, je treba pri določanju poštenih in
razumnih pogojev v celoti upoštevati. V zvezi s tajnimi podatki se uporabljajo
pravila Komisije o varnosti.
ODDELEK 3
POSEBNI PRIMERI
Člen 47
Posebne določbe
1.                      
Pri ukrepih, ki vključujejo dejavnosti,
povezane z varnostjo, lahko sporazum o donaciji vsebuje posebne določbe,
zlasti določbe o spremembi sestave konzorcija, tajnih podatkih,
izkoriščanju, razširjanju, prenosih rezultatov in podeljevanju licenc.
2.                      
Pri ukrepih za podporo obstoječi ali novi
raziskovalni infrastrukturi lahko sporazum o donaciji vsebuje posebne
določbe v zvezi z uporabniki infrastrukture.
3.                      
Pri raziskovalnih ukrepih Evropskega raziskovalnega
sveta na novih področjih lahko sporazum o donaciji vsebuje posebne
določbe, zlasti določbe o pravicah dostopa, prenosljivosti in
razširjanju rezultatov v zvezi z udeleženci, raziskovalci in katero koli osebo,
ki jo ukrep zadeva.
4.                      
Pri ukrepih usposabljanja in mobilnosti lahko
sporazum o donaciji vsebuje posebne določbe o obveznostih v zvezi z
raziskovalci, ki so upravičeni do ukrepa, lastništvom, pravicami dostopa
in prenosljivostjo.
5.                      
Pri usklajevalnih in podpornih ukrepih lahko
sporazum o donaciji vsebuje posebne določbe, zlasti določbe o lastništvu,
pravicah dostopa, izkoriščanju in razširjanju rezultatov.
6.                      
Pri instrumentu za mala in srednje velika podjetja
(v nadaljnjem besedilu: MSP) ter donacijah organov financiranja, namenjenih
MSP, lahko sporazum o donaciji vsebuje posebne določbe, zlasti določbe
o lastništvu, pravicah dostopa, izkoriščanju in razširjanju rezultatov.
7.                      
V primeru skupnosti znanja in inovacij Evropskega
inštituta za inovacije in tehnologijo lahko sporazum o donaciji vsebuje posebne
določbe, zlasti določbe o lastništvu, pravicah dostopa,
izkoriščanju in razširjanju rezultatov.
POGLAVJE II
NAGRADE IN NAROČANJE
Člen 48
Nagrade
Vsaka podeljena nagrada je pogojena s
sprejetjem ustreznih obveznosti v zvezi z objavo. Delovni program ali delovni
načrt lahko vsebuje posebne obveznosti v zvezi z izkoriščanjem in
razširjanjem rezultatov.
Člen 49
Naročanje, predkomercialno
naročanje 
in javno naročanje inovativnih rešitev
1.                      
Če razpis za zbiranje predlogov ne določa
drugače, so rezultati, pridobljeni z naročilom Komisije, v lasti
Unije.
2.                      
V pogodbah se v z zvezi s predkomercialnim
naročanjem določijo posebne določbe o lastništvu, pravicah
dostopa in podeljevanja licenc, da se zagotovi čim boljša uporaba
rezultatov in prepreči vsako nepošteno izkoriščanje. Izvajalec, ki
dosega rezultate v predkomercialnem naročanju, je lastnik vsaj
pripadajočih pravic intelektualne lastnine. Naročniki imajo vsaj
pravice dostopa do rezultatov za lastno uporabo brez tantiem, pa tudi pravico,
da podelijo ali zahtevajo, da sodelujoči izvajalec podeli neizključne
licence za izkoriščanje rezultatov tretjim osebam pod poštenimi in
razumnimi pogoji, brez pravice do podlicence. Če izvajalec ne izkoristi
rezultatov na komercialni način v določenem času po
predkomercialnem naročilu, kot je opredeljeno v pogodbi, prenese vsako
lastništvo rezultatov na naročnika.
3.                      
V pogodbah se v zvezi z javnim naročanjem
inovativnih rešitev določijo posebne določbe o lastništvu, pravicah
dostopa in o podeljevanju licenc, da se zagotovi čim boljša uporaba
rezultatov in prepreči vsako nepošteno izkoriščanje.
NASLOV IV
KONČNE DOLOČBE
Člen 50
Določbe o razveljavitvi in
prehodne določbe
1.                      
Uredba (ES) št. 1906/2006 se razveljavi
z učinkom od 1. januarja 2014.
2.                      
Ne glede na odstavek 1 ta uredba ne vpliva na
nadaljevanje ali spreminjanje ter popolno ali delno prekinitev ukrepov do
njihovega zaključka ali na dodelitev finančne pomoči Komisije
ali organov financiranja v skladu s Sklepom št. 1982/2006/ES ali na katero
koli drugo zakonodajo, ki se uporablja za to pomoč 31. decembra 2013,
in se še naprej uporablja za zadevne ukrepe do njihovega zaključka.
3.                      
Vsi zneski iz Jamstvenega sklada za udeležence,
vzpostavljenega v skladu z Uredbo (ES) št. 1906/2006, ter vse njegove
pravice in obveznosti se z 31. decembrom 2103 prenesejo na sklad.
Udeleženci ukrepov iz Sedmega okvirnega programa, ki bodo podpisovali sporazume
o donaciji po 31. decembru 2013, prispevajo v sklad.
Člen 51
Ta uredba začne veljati tretji dan po
objavi v Uradnem listu Evropske unije.
Ta uredba je v celoti zavezujoča
in se neposredno uporablja v vseh državah članicah.
V Bruslju,
Za Evropski parlament                                  Za
Svet
Predsednik                                                     Predsednik
[1]               COM (2010) 546 konč, 6.10.2010.
[2]               UL L, , str.
[3]               UL C , , str. .
[4]               UL C , , str. .
[5]               UL C , , str. .
[6]               COM (2010) 546, konč., 6.10.2010.
[7]               Poročilo Odbora za industrijo, raziskave in
energetiko z dne 6. oktobra 2001, poročevalec: Maria da Graça
Carvalho, P7_TA(2010)0401.
[8]               UL L 412, 30.12.2006, str. 1.
[9]               COM (2010) 187.
[10]               COM(2011) 48.
[11]               UL L , , str.
[12]             UL L , , str.
[13]             UL L 317, 3.12.2001, kot je bil spremenjen s Sklepom 2006/548/ES,
Euratom (UL L 215, 5.8.2006).
[14]             UL L 391, 30.12.2006, str. 1.
[15]             UL L 54, 22.2.2007, str. 21
[16]             UL L...
[17]             UL L 8, 12.1.2001, str. 1.
[18]             COM(2005) 576 konč., 11.3.2005
[19]             UL L 134, 30.4.2004, str. 1.
[20]             UL L 134, 30.4.2004, str. 114.
[21]             UL L 216, 20.8.2009, str. 76.
[22]             UL L 276, 20.10.2010, str. 33.
[23]             UL L 157, 9.6.2006, str. 87.
[24]             UL L 310, 9.11.2006, str. 15.